KIRJALLINEN KYSYMYS P-1940/01

esittäjä(t): Joaquim Miranda (GUE/NGL) komissiolle

(26. kesäkuuta 2001)

Aihe: Lissabonin alueen maakaasuasennukset

Kaasunkuluttajat ovat tehneet useita valituksia Lissabonin alueen maakaasuasennuksista, ja Lisbogásin tarjoamista huonolaatuisista palveluista johtuen myös onnettomuudet ovat lisääntyneet merkittävästi.

Tämä tilanne on seurausta Lisbogásin teknisen osaston lopettamisesta, mikä aiheutti sen, että erittäin kokeneet ja teknisesti pätevät henkilöt menettivät työpaikkansa. Samalla nämä henkilöt korvattiin urakoitsijoiden ja aliurakoitsijoiden palkkaamalla, epäpätevällä vuokratyövoimalla.

Tämän lisäksi Lisbogás ei ole uusinut kaupunkikaasuverkon vanhoja lyijyputkista, kiertein toisiinsa liitetyistä pellavatiivisteisistä galvanoiduista rautaputkista, lyijy- ja asbestinarutiivisteisistä valurautaputkista jne. tehtyjä laitteita. Koska maakaasulla ei ole samoja ominaisuuksia kuin kaupunkikaasulla, tuleva verkko vuotaa herkemmin ja se on onnettomuuksille altis.

Mainittakoon, että tästä tilanteesta ovat valittaneet useat tahot, muiden muassa Portugalin kuluttajajärjestö (DECO) ja jopa Lissabonin kaupungin väestönsuojeluviranomaiset, jotka ovat kuluttajien luona tekemissään tarkastuksissa havainneet useita säännönvastaisuuksia ja kaasuvuotoja, jotka herättävät vakavia epäilyjä laitteiden turvallisuudesta.

Kaikesta huolimatta tätä alaa koskevan yhteisön lainsäädännön mukaan kukin jakeluyritys vastaa turvallisen, luotettavan ja tehokkaan verkon käytöstä, huollosta ja kehittämisestä ympäristöseikat asianmukaisesti huomioon ottaen.

Onko komissio tietoinen tästä vakavasta tilanteesta, ja voiko se selvittää, onko yhteisön säännöksiä noudatettu sekä minkälaisilla toimilla taataan turvallinen verkko ja estetään virheellisen materiaalin käytöstä tai pätevän asennushenkilöstön puutteesta johtuvat onnettomuudet?

Loyola de Palacion komission puolesta antama vastaus

(27. heinäkuuta 2001)

Komissiolle ei ole aikaisemmin ilmoitettu Lissabonin kaasunjakelujärjestelmän heikkouksista.

Turvalliset ja luotettavat maakaasuputkistot ovat välttämätön ehto maakaasukuljetuksiin liittyvien vaarojen vähentämiseksi. Maakaasun fyysisten ominaisuuksien ja sekä kansanterveydelle että ympäristölle aiheutuvien vaarojen vuoksi komissio katsoo, että kaasuputkistojen ja niihin liittyvien rakenteiden suunnittelua ja rakentamista koskevia kansallisia ja kansainvälisiä sääntöjä ja standardeja, joista määrätään joko kansallisen lainsäädännön mukaisesti tai sen yhteydessä ja joiden täytäntöönpano varmistetaan niiden mukaisesti, ei pidä jättää noudattamatta.

Kaasulaitteistojen, kaasuputkistojen ja jakelujärjestelmien rakentamista ja toimintaa koskevan kansallisen lain määräysten mukaisesti vastuu teknisten turvallisuusmääräysten noudattamisesta ja ylläpitämisestä kuuluu kansallisille viranomaisille.

Komissiolla ei ole suoraa toimivaltaa teknisten kaasulaitteistojen turvallisuuden suhteen.

Portugalin lainsäädännön mukaan kaikki maakaasuhankkeet tarvitsevat teollisuus- ja energiaministeriön hyväksynnän. Teknisten eritelmien on oltava asiaa koskevien kansallisten lakien määräysten mukaisia ja siten säädettyjen teknisten vaatimusten ja eritelmien ja hyväksyttyjen asetusten mukaisia. Komission tietojen mukaan lakisääteiset putkien suunnittelu- ja rakennusvaatimukset sekä alan kansainvälisten standardien ja normien pakollinen soveltaminen ovat Portugalissa yhtä korkealla tasolla kuin muissakin jäsenvaltiossa. Mikäli määräyksiä noudatetaan, ne vaikuttavat osaltaan maakaasun turvalliseen käyttöön ja saatavuuteen.